internet vaartha 145 Views
ఒకే సంస్థగా మాక్స్‌లైఫ్‌, హెచ్‌డిఎఫ్‌సి లైఫ్‌
ముంబై : దేశ బీమారంగంలోనే అతిపెద్ద విలీన ప్రక్రియకు రెండు సంస్థలు శ్రీకారం చుడుతున్నాయి. హెచ్‌డిఎఫ్‌సి లైఫ్‌, మాక్స్‌లైఫ్‌, మాక్స్‌ ఫైనాన్షియల్‌ సర్వీసెస్‌ సంస్థలు విలీనం అవుతున్నాయి. శుక్రవారం స్టాక్‌ ఎక్ఛేంజిలకు ఈ సమాచారం ఇచ్చాయి. రెండు సంస్థల డైరెక్టర్ల బోర్డులు విలీనానికి ఆమోదం తెలిపాయి. మాక్స్‌లైఫ్‌ వాటా ఎంత ఉంటుందన్న వివరాలు కూడా గోప్యంగా ఉంచారు. అలాగే విలీనానికి నిర్దిష్టమైన కాలవ్యవధిని కూడా చెప్పలేదు. బీమారంగ నిపుణులు మాత్రం బారత బీమా రంగంలోనే ఇదొక పెద్ద విలీనప్రక్రియగా చెపుతున్నారు. దేశంలో మొత్తం 24 జీవితబీమా సంస్థలు, 29 సాధారణ బీమా సంస్థలు పనిచేస్తున్నాయి. మార్కెట్‌ వత్తిడుల కారణంగా చిన్న సంస్థలు భారీ సంస్థల్లో విలీనం అవుతున్నాయి. మాక్స్‌ హెచ్‌డిఎఫ్‌సిలైప్‌ బోర్డులు విలీనానికి అవసరమైన అధ్యయనం చేయాలని నిర్ణయించాయి. ప్రస్తుత విలీనం దేశంలో రెండో విలీన ప్రక్రియగా నిపుణులు చెపుతున్నారు గతంలో ఎల్‌అండ్‌టిజనరల్‌, హెచ్‌డిఎఫ్‌సి ఎర్గో జనరల్‌ ఇన్సూరెన్స్‌లో విలీనం అయింది. హెచ్‌డిఎఫ్‌షి లైఫ్‌పరంగా దేశంలో మూడో అతిపెద్ద ప్రైవేటు బీమా కంపెనీగా ఉంది. కొత్తప్రీమియంలు 6487.66 కోట్లుగా ఉన్నాయి. 18శాతం వృద్ధిని సాధిస్తోంది. ఐఆర్‌డిఎఐ అంచనాల ప్రకారం చూస్తే మాక్స్‌లైఫ్‌ కూడా 2881.93 కోట్లప్రీమియం వసూలు చేసింది. ప్రైవేటు రంగంలో ఐదో అతిపెద్ద బీమాగా కొనసాగుతోంది. గతంలో 2013 మార్చినెలలో ఎల్‌అండ్‌టి, కిశోర్‌బియానీ ఫ్యూచర్‌గ్రూప్‌, జనరాలిగ్రూప్‌లు ఎల్‌అండ్‌టి జనరల్‌ బీమాను ఫ్యూచర్‌ జనరాలి ఇండియా బీమాను విలీనం చేసుకునేందుకు ఒప్పందం చేసుకున్నాయి. ఎల్‌అండ్‌టి 51శాతం వాటాతోనుజనరాలి గ్రూప్‌ 26శాతం, ఫ్యూచర్‌గ్రూప్‌ 23శాతంగా ఉంటాయి. 2014 ఏప్రిల్‌లో ఎల్‌అండ్‌టి జనరల్‌ ఫ్యూచర్‌ జనరాలి ఇండియాలు ఈ వెంచర్‌ను విరమించుకుంటున్నట్లు ప్రకటించాయి. లావాదేవీలు కొలిక్కిరావడంలో విపరీతజాప్యం జరగడమే ఇందుకుకారణం.